Hexan
De Hexanen sünd en Ünnergrupp vun aliphaatsche sättige Kohlenwaterstoffen ut de Stoffgrupp vun de Alkanen. Dat gemeensome Kriterium is, dat se all söss Kohlenstoffatomen in’t Gerüst vun’t Molekül opwiest un mit de Summenformel C6H14 beschreven warrn künnt. De Grupp besteiht ut fief Konstitutschoonsisomeren (Bild):
 n-Hexan 
 2-Methylpentan
 3-Methylpentan 
 2,2-Dimethylbutan
 2,3-Dimethylbutan

Egenschoppen 
All Hexanen sünd licht flüchtlige Fletigkeiten mit teemlich glieke Egenschoppen. Dör dat Vertwiegen vun de Kohlenstoffkeed warrt de Smöltpunkten deels düütlich sieter. Bi de Kaakpunkten sünd de Ünnerscheden nich so groot. Jüst so is dat ok mit’n Dampdruck bi de sieteren Temperaturen. De Daten to de Tünnertemperatur sünd argdenkern to sehn. Enige vun de Flammpunkten fallt mit de Meetgrenzen vun Flammpunktapparaten tosamen. För Flammpunkten vun -48 °C gifft dat egentlich keen Meetapparaten. Dat de Explosionsgrenzen gliek sünd, is sünnerbor, vunwegen dat sik Gasmischen, de tünnern künnt mit de Dampdruckfunkschoon tosamenhangt, de sik för de enkelten Isomeren ünnerscheden doot. Wat dat spontane Tünnern angeiht, so kann een ut de Tünnertemperaturen keen eendüdige Afhangigkeit kennen to den Grad vun’t Vertwiegen vun de Kohlenstoffkeed. De Tünnertemperaturen vun de Methylpentanen sünd üm 70 °C höger as bi’t n-Hexan, de vun de Dimethylpropanen noch mol üm 100 °C.

Borns 

Stoffgrupp